DA Den Europæiske Unions Tidende L 171/18

KOMMISSIONENS GENNEMFØRELSESAFGØRELSE (EU) 2015/1056

af 30. juni 2015

om uoverensstemmelse mellem visse mål i den nationale plan eller planen for funktionelle luftrumsblokke, der er fremlagt af Schweiz i henhold til forordning (EF) nr. 549/2004, og de EU-dækkende præstationsmål for den anden referenceperiode og om fremsættelse af henstillinger om revision af disse mål

(meddelt under nummer C(2015) 4407)

(Kun den franske, den italienske og den tyske udgave er autentiske)

(EØS-relevant tekst)

EUROPA-KOMMISSIONEN HAR —

under henvisning til aftalen mellem Det Europæiske Fællesskab og Det Schweiziske Forbund om luftfart (aftalen) (1),

under henvisning til Europa-Parlamentets og Rådets forordning (EF) nr. 549/2004 af 10. marts 2004 om rammerne for oprettelse af et fælles europæisk luftrum (2), som indarbejdet i aftalen, særlig artikel 11, stk. 3, litra c), og

ud fra følgende betragtninger:

(1) I henhold til forordning (EF) nr. 549/2004 som indarbejdet i aftalen skal medlemsstaterne og Schweiz vedtage nationale planer eller planer for funktionelle luftrumsblokke (»FAB«), der indeholder bindende nationale mål eller mål for de funktionelle luftrumsblokke, hvormed der sikres overensstemmelse med de EU-dækkende præstationsmål. I samme forordning fastsættes det endvidere, at Kommissionen skal vurdere disse måls overensstemmelse på grundlag af de kriterier for vurdering, der nævnes i forordningens artikel 11, stk. 6, litra d), og at Kommissionen kan beslutte at afgive henstillinger, hvis den fastslår, at disse kriterier ikke er opfyldt. Gennemførelsesbestemmelserne herom er fastsat ved Kommissionens gennemførelsesforordning (EU) nr. 390/2013 (3).

(2) EU-dækkende præstationsmål for de centrale præstationsområder flyvesikkerhed, miljø, kapacitet og omkostningseffektivitet i den anden referenceperiode (2015-2019) blev vedtaget ved Kommissionens gennemførelsesafgørelse 2014/132/EU (4).

(3) Schweiz forelagde Kommissionen en præstationsplan på FAB-niveau, nærmere bestemt FAB Europe Central (»FABEC«), den 30. juni 2014. Kommissionens vurdering bygger på de oplysninger, der er fremlagt i præstationsplanen.

(4) Præstationsvurderingsorganet, som har til opgave at bistå Kommissionen ved gennemførelsen af præstationsordningen i henhold til artikel 3 i gennemførelsesforordning (EU) nr. 390/2013, forelagde Kommissionen en indledende vurderingsrapport den 7. oktober 2014 og en ajourført udgave af samme rapport den 15. december 2014. Fra præstationsvurderingsorganet modtog Kommissionen endvidere rapporter, som bygger på de nationale tilsynsmyndigheders oplysninger om overvågningen af præstationsplanerne og -målene, og som er indgivet i overensstemmelse med artikel 18, stk. 4, i gennemførelsesforordning (EU) nr. 390/2013.

(5) Med hensyn til det centrale præstationsområde kapacitet er der i henhold til princippet i punkt 4 i bilag IV til gennemførelsesforordning (EU) nr. 390/2013 foretaget en vurdering af overensstemmelsen af mål, som Schweiz har forelagt i FABEC-præstationsplanen, for overflyvnings-ATFM-forsinkelse ved at anvende de respektive FAB-referenceværdier for kapacitet, som er beregnet af netforvalteren og fastsat i den seneste version af netoperationsplanen (2014-2018/19) fra juni 2014 (»netoperationsplanen«), og som, når de anvendes, sikrer, at EU-dækkende præstationsmål nås på EU-niveau. Denne vurdering godtgjorde, at disse mål ikke er i overensstemmelse med de respektive referenceværdier og derfor ikke stemmer overens med det relevante EU-dækkende præstationsmål.

(6) Med hensyn til det centrale præstationsområde omkostningseffektivitet er der i henhold til principperne i punkt 5 sammenholdt med punkt 1 i bilag IV til gennemførelsesforordning (EU) nr. 390/2013 foretaget en vurdering af de mål, som Schweiz har forelagt i FABEC-præstationsplanen, udtrykt i fastlagte overflyvningsenhedsomkostninger ved at tage højde for tendensen for de fastlagte overflyvningsenhedsomkostninger i den anden referenceperiode og den samlede periode (første og anden referenceperiode, 2012-2019), antallet af tjenesteenheder (trafikprognose) samt niveauet for fastlagte overflyvningsenhedsomkostninger sammenlignet med medlemsstater med lignende operationelle og økonomiske vilkår. Denne vurdering har godtgjort, at disse mål ikke er i overensstemmelse med det relevante EU-dækkende præstationsmål af følgende grunde.

(7) Hvad angår Schweiz, har landet baseret sine mål på en planlagt nedbringelse af de fastlagte overflyvningsenhedsomkostninger i den anden referenceperiode med kun 1,0 % om året i gennemsnit. Dette er væsentligt under målet om en nedbringelse af de gennemsnitlige fastlagte overflyvningsenhedsomkostninger på EU-niveau i den anden referenceperiode (– 3,3 % om året). Dertil kommer, at de planlagte fastlagte overflyvningsenhedsomkostninger i den samlede periode (første og anden referenceperiode) ikke aftager i tråd med tendensen på EU-plan (– 0,6 % sammenlignet med – 1,7 %). Målet for 2019 er baseret på planlagte fastlagte overflyvningsenhedsomkostninger i 2019, som er væsentligt over (+ 26,6 %) de gennemsnitlige fastlagte overflyvningsenhedsomkostninger i medlemsstater med operationelle og økonomiske vilkår, der ligner Schweiz', og ligger omtrent 41 % over det EU-dækkende præstationsmål i 2019.

(8) Kommissionen bør følgelig fremsætte henstillinger om de nødvendige foranstaltninger, som Schweiz skal træffe for at sikre, at landets nationale tilsynsmyndighed fremlægger forslag om reviderede præstationsmål med henblik på at rette de uoverensstemmelser, der er konstateret i nærværende afgørelse. Ifølge forordning (EF) nr. 549/2004 og gennemførelsesforordning (EU) nr. 390/2013 er det efterfølgende op til Schweiz at vedtage reviderede præstationsmål og underrette Kommissionen herom inden fire måneder efter meddelelsen af denne afgørelse.

(9) For at rette op på uoverensstemmelserne med hensyn til det centrale præstationsområde kapacitet bør det sikres, at de reviderede præstationsmål som minimum stemmer overens med FAB-referenceværdierne for kapacitet som fastsat i netoperationsplanen. Ved revisionen af disse præstationsmål bør der tages hensyn til de afhjælpende eller afbødende foranstaltninger, der har til formål at sikre, at de relevante FAB-referenceværdier, der er angivet i netoperationsplanen, overholdes.

(10) For at rette op på uoverensstemmelserne med hensyn til det centrale præstationsområde omkostningseffektivitet bør Schweiz' præstationsmål for omkostningseffektivitet udtrykt i fastlagte overflyvningsenhedsomkostninger nedjusteres, så de er på niveau med nedbringelsen af de gennemsnitlige fastlagte overflyvningsenhedsomkostninger på EU-niveau i den anden referenceperiode og i den samlede periode (første og anden referenceperiode).

(11) Når præstationsmålene for omkostningseffektivitet revideres, bør de relevante trafikprognoser, som disse mål bygger på, ligeledes revideres. For Schweiz bør de skønnede tjenesteenheder i den anden referenceperiode øges set i lyset af den øgede trafik, der blev observeret i 2014.

(12) Kommissionen har i henhold til artikel 14, stk. 3, i gennemførelsesforordning (EU) nr. 390/2013 og aftalens artikel 19, stk. 2, hørt Schweiz om henstillingerne i denne afgørelse.

(13) Foranstaltningerne i denne afgørelse er i overensstemmelse med udtalelse fra Udvalget for det Fælles Luftrum —

VEDTAGET DENNE AFGØRELSE:

Artikel 1

Præstationsmålene for de centrale præstationsmål kapacitet og omkostningseffektivitet, som Schweiz forelagde i FABEC-præstationsplanen i henhold til forordning (EF) nr. 549/2004 som indarbejdet i aftalen og opført i bilaget, er ikke i overensstemmelse med de EU-dækkende præstationsmål for den anden referenceperiode, der er fastsat i gennemførelsesafgørelse 2014/132/EU.

Artikel 2

Schweiz bør for så vidt angår FABEC træffe de nødvendige foranstaltninger for at sikre, at landets nationale tilsynsmyndighed fremlægger forslag om reviderede præstationsmål angående de centrale præstationsområder kapacitet og omkostningseffektivitet i overensstemmelse med artikel 3 og 4.

Artikel 3

Præstationsmålene for det centrale præstationsområde kapacitet, som Schweiz har forelagt for så vidt angår FABEC, bør nedjusteres. Målene skal som minimum stemme overens med de respektive FAB-referenceværdier, som er fastsat i netoperationsplanen. Ved revisionen af disse præstationsmål bør der tages hensyn til de afhjælpende eller afbødende foranstaltninger, der har til formål at sikre, at de relevante FAB-referenceværdier, der er angivet i netoperationsplanen, overholdes.

Artikel 4

De præstationsmål for det centrale præstationsområde omkostningseffektivitet udtrykt i fastlagte overflyvningsenhedsomkostninger, der er fremlagt af Schweiz for så vidt angår FABEC, bør nedjusteres til et niveau, som stemmer overens med nedbringelsen af de gennemsnitlige fastlagte overflyvningsenhedsomkostninger på EU-niveau i den anden referenceperiode og i den samlede periode (første og anden referenceperiode). Denne nedjustering bør omfatte en nedbringelse af de fastlagte overflyvningsomkostninger i den anden referenceperiode og en revision af den forventede trafik udtrykt i tjenesteenheder.

Artikel 5

Denne afgørelse er rettet til Det Schweiziske Forbund.

Udfærdiget i Bruxelles, den 30. juni 2015. På Kommissionens vegne Violeta BULC Medlem af Kommissionen

(1) EFT L 114 af 30.4.2002, s. 73.

(2) EUT L 96 af 31.3.2004, s. 1.

(3) Kommissionens gennemførelsesforordning (EU) nr. 390/2013 af 3. maj 2013 om oprettelse af en præstationsordning for luftfartstjenester og netfunktioner (EUT L 128 af 9.5.2013, s. 1).

(4) Kommissionens gennemførelsesafgørelse 2014/132/EU af 11. marts 2014 om fastsættelse af EU-dækkende præstationsmål for lufttrafikstyringsnet og varslingstærskelværdier for den anden referenceperiode 2015-19 (EUT L 71 af 12.3.2014, s. 20).